
JAVASLATOK A CSALÁDI HAJÓSBOLT MŰKÖDTETÉSÉHEZ

TDK dolgozatom vizsgálatának témája a szegedi székhelyű családi hajósbolt működésének átvilágítása, optimalizálása. A dolgozatban kitérek a raktárkészletre, a termékskálára, a bolt lokációjára, a webshop működésére és a hajózáshoz kapcsolódó termékeket vásárlók offline, online vásárlási szokásaira.
A bolt dinamikusan fejlődik, forgalmát a Covid járvány sem vetette vissza, bár nem tudható, hogy akkor mennyire fejlődött volna, ha nincs vírushelyzet. A háború miatt kialakult válság azonban új megoldandó problémákat vet fel.
Mélyinterjút készítettem a bolt tulajdonosaival, a bolt működését elemeztem, adatbázisait és szoftvereit megvizsgáltam. Kérdőívet készítettem, melyet több fórumon juttattam el magyarországi hajótulajdonosokhoz. A tanulmányaim során megismert mikro- és makrokörnyezeti elemzési módszerekkel kaptam a vállalkozásról teljesebb képet. SWOT, STEEP és Porteri öt erő elemzést készítettem. Foglalkoztam a bolthelyiség átalakításával és a webshop felhasználói élményének javítására is tettem javaslatokat. A bolt forgalmának tervezett növekedése miatt új telephely opciókat is néztem az adott környéken.
A kutatás során kapott eredmények később a bolt fejlődését, legrosszabb körülmények esetén a fennmaradását szolgálhatják. Javaslatot tettem arra, hogyan lehetne a jelenlegi „raktáráruház” szerű árutárolás ellenére az impulzus vásárlás lehetőségét megteremteni. Fejlesztettem a közösen átalakított bolthelyiség árukészlet tárolási rendszerén, felmértem a konkurencia webshopjainak használhatóságát felhasználói szemmel, és segítettem a bolt jövőbeli céljait meghatározni.
A kutatásnak köszönhetően a magyar hajós élet remélhetőleg tovább fejlődhet, gyarapodhat úgy, hogy egyik fontos online és offline szereplője továbbra is ki tudja szolgálni az igényeket. Könnyebben tud szembenézni a válsággal, aminek következtében több család megélhetése lesz biztosított.



